钦定古今图书集成/方舆汇编/职方典/第1484卷 > 《万春山真觉寺记》元·李源道
## 钦定古今图书集成/方舆汇编/职方典/第1484卷 > 《万春山真觉寺记》元·李源道

滇池西走六驿，有郡曰威楚，东北五舍，沿深山入长
谷，有鹾井，取雄于一方，以佐国用，以资民生，厥利至
溥也。井之西一里许，有山曰万春，墙立屏峙，耸出天
外，万山连延，束龙江之水，踞虎岭之麓，巨石嵌空，居
人在山谷间，惟万春为胜处也。延祐乙卯，僧曰君山
者，洎土之耆宿，相与议谋曰：“吾侪介于裔彝，蕞尔绝
徼，荷县官之庥，享山泽之利，食土之毛，皆帝之力与
佛之造也，可无报乎？”于是捐己资，集众力，建佛宇于
山之阳，名曰真觉禅寺，即万春之额，以祝天子万年
之寿也。殿寝堂奥，横山跨谷，位毘卢遮那佛、报化佛、
文殊、普贤之像。右有选佛场，左有旃檀林，前有栖钟
楼，后有度经阁、法堂、方丈，斋庑庖、会，阶砌闼髹，彤黝
丹垩，焕耀金碧，荒遐僻绝之境，见兹朗爽，夫谁不喜
也？尝谓“夫佛法入中国，千馀年来，华人尊崇之谨如
一日也。远而至于殊方绝域之外，又至于深山穷谷
之间，人迹所不到之地，亦奔走崇奉如是之笃也。”呜
呼！我佛以平等为性，以慈愍为心，以浮荣为幻，以寂
灭为乐，以五蕴为空，“以三归为戒，导人以迁善去恶，
明心证性，如斯而已。”不知者以为其言宏阔胜大，以
生死祸福动人，则非西竺圣人之旨矣。虽然，西方氏
之教慈矣，而西方氏之律则严也。顾其善恶因果之
说，往往与《易》书合，容或有不可诬者。盖人之生禀二
五，清浊之不同。有以五戒自持，欲正其法身者；又有
以十“业自稔，以沦于外道者，岂非善恶之区别乎？冥
冥之中，昭昭之报，犹影响然。”予尝谓世之人庄严佛
身，顶礼佛足，尝范金雕木矣。庸讵知明心证性，固能
成佛之为妙矣。而明心证性者，启为善之根也；范金
雕木者，皆有漏之因也。君山轨行峻洁，弘扬夫圣教，
而亦尝虑及于兹乎？其刻斯文以示南人。南方俗虽
暴悍，而崇信浮图甚至，庶几因敬生悟，人知向方，有
迁善而去恶者，则君山总持创建之力也。